华城电池制造厂火灾事故

韩国辰光2024年6月24号上半天10点31分，来勒韩国京畿道华城市个一家电池制造厂发生火灾事故，造成23人死脱。箇趟事故也是利川物流中心火灾事故以来韩国死脱个人最多个一场火灾。

经过
2024年6月24号上半天10点31分，一家电池制造厂个仓库发生一系列爆炸。一开始是大楼二楼个一個工作站开始失火个。因为箇隻仓库里向存仔超过3.5万块电池，有锂咾啥个容易着个成分，导致火灾跑唻邪气快，楼里向冒出交关白烟、造成多次爆炸，引发屋顶坍塌。伊个辰光，仓库里向有约莫100名工人。

事故发生以後，约莫145名消防人员同50台消防设备赶到现场，必过因为锂电池碰着水产生个可燃性个气体，消防人员一直呒办法进厂房里向去救人。当天下半天3点10分，火灾得到控制。第二天8点48分，火终于灭脱。

6月25号上半天11点34分，阿末1名失踪个人个遗体畀搜救犬发现哉，遇难者人数达到23人。

原因
工厂二楼摆勒3.5万块锂电池，一块电池失火引发火灾、出现爆炸。

有消息指出，箇家工厂来勒事故发生前几日天也曾发生过电池起火事故，但消息咾快就畀韩国封锁脱。有遇难者家属表示，工厂曾用灭火器灭过火，必过发现呒啥用。

现在还发现箇家工厂呒没经过安全检查。迭家工厂是Aricell公司个，2017年6月份签仔入驻全谷海洋综合工业园区个合同，2018年8月份开工。虽然讲园区规定企业签署入驻合同以後需要来勒安全管理人员个陪同下头进行安全检查，但是後头个定期消防检查只是随机抽查一家企业进行检查，故咾箇家工厂额角头碰着天花板——运道好，2018年以後就再呒没碰着过啥个安全检查。

根据《消防设施法》，2018年开始，所有6层以上个建筑物侪必须安装喷淋灭火设施，必过箇座工厂2017年竣工个，故咾还呒没安装过箇种设备。

 死伤 
京畿道消防本部部长曹善浩报告表示，事故现场个工人多是临时工，並弗熟悉建筑结构。火灾从仓库二楼开始，工人可能死勒吸浓烟丄。工人因受火同烟个影響，呒没及時从逃生通道逃出去，弗少幸存者是从二楼个窗口跳下去纔活下来个。

大部分工人个花名册同个人物事侪畀火烧脱哉，弗少遇难者遗体损毁严重，呒办法辨认是啥人。外籍遇难者还需要通过大使馆进行额外个基因检测，遇难者个身份识别需要弗少辰光。

现场拢总发现22具遇难者个遗体，还有1名60岁左右个男性伤员死勒医院里向。23名遇难者当中，17人是中国籍，1人是老挝籍，5人是韩国籍（当中1人是中国移民）最初报道称中国籍19人，老挝籍1人，韩国籍1人，还有1人失踪。。

 参考 

Category:2024年